Diari Oficial de la Generalitat Valenciana


Sumari del DOGV 8127, del 14-09-2017 (2017/7997)

RESOLUCIÓ de 12 de setembre de 2017, del conseller d'Hisenda i Model Econòmic, per la qual es deleguen competències en la consellera de Justícia, Administració Pública, Reformes Democràtiques i Llibertats Públiques.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8127

Data del DOGV
:   14-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7997


Data del document
:   12-09-2017

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ de 12 de setembre de 2017, del conseller d'Hisenda i Model Econòmic, per la qual es deleguen competències en la consellera de Justícia, Administració Pública, Reformes Democràtiques i Llibertats Públiques. [2017/7997]  
El dia 10 de setembre les instal·lacions de la Ciutat de la Justícia de València, van patir un incendi que deixà danyades les dependències dels jutjats de Primera Instància números 1, 2, 3 i 4, i amb greus desperfectes en els sistemes informàtics d'aquests jutjats, així com a les instal·lacions que permeten el funcionament d'aquests.  
Raons d'eficàcia, eficiència i urgència en el restabliment de les instal·lacions aconsellen que siga la persona competent en matèria de justícia, qui realitze les contractacions necessàries que permeten el correcte funcionament dels serveis informàtics de la Ciutat de la Justícia de València.  
L'article 9 de la Llei 40/2015, d'1 d'octubre, de règim jurídic del sector públic, estableix: «1. Els òrgans de les diferents administracions públiques poden delegar l'exercici de les competències que tinguin atribuïdes en altres òrgans de la mateixa Administració, encara que no siguen jeràrquicament dependents, o en els organismes públics o entitats de dret públic vinculats o dependents d'aquelles».  
  
Així mateix, el referit article 9 assenyala que les delegacions de competències i la seva revocació s'han de publicar en el diari oficial de la comunitat autònoma, i les resolucions administratives que s'adopten per delegació indicaran expressament aquesta circumstància i es consideraran dictades per l'òrgan delegant.  
El conseller d'Hisenda i Model Econòmic exerceix les màximes competències en matèria de tecnologies de la informació i la comunicació de l'Administració de la Generalitat, de conformitat amb el que disposa l'article 1 del Decret 176/2016, de 25 de novembre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic.  
Per tot això, i de conformitat amb el que disposa l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer  
Delegar en la consellera de Justícia, Administració Pública, Reformes Democràtiques i Llibertats Públiques, les competències per a la contractació dels serveis i subministraments de tecnologies de la informació i les comunicacions, que a continuació s'assenyalen:  
- Sistemes integrats de gravació de vistes i videoconferències dels jutjats de Primera Instància números 1, 2, 3 i 4, compatibles amb el sistema central de gravació de vistes existent en la Ciutat de la Justícia de València, junt amb els serveis d'instal·lació i integració completa amb el sistema central.  
- Electrònica i components de xarxa que habiliten la connectivitat dels dispositius TIC a la Xarxa Local de la Ciutat de la Justícia de València.  
- Ordinadors personals i els seus components addicionals (pantalles, teclats, ratolins, etc.) que componen un lloc de treball de justícia d'acord amb els estàndards de microinformàtica de la DGTIC.  
  
Segon  
Ordenar la publicació d'aquesta resolució al Diari Oficial de la Generalitat Valenciana.  
  
València, 12 de setembre de 2017.- El conseller d'Hisenda i Model Econòmic: Vicent Soler i Marco.